R700 000 se perlemoen in Riviersonderend gevindFoto verskaf deur SAPD Wes-Kaap Die polisie in die Wes-Kaap het ŉ deurbraak gemaak in die stryd teen onwettige perlemoenhandel. Twee verdagtes is Maandagoggend in hegtenis geneem. “ŉ Beampte van Riviersonderend-polisie was op patrollie toe hy ŉ verdagte voertuig, ŉ wit Hyundai i10 op die N2 met twee insittendes opgemerk het,” het kapt. FC Van Wyk, woordvoerder van die polisie, gesê. “Hy het die voertuig agtervolg en dit in die dorp by Padloper voorgekeer. Die beampte het die motor genader, homself voorgestel en swartsakke agterin die motor opgemerk.” Tydens ŉ soektog is nege swartsakke met perlemoen gevind. Die 900 eenhede perlemoen se waarde beloop ongeveer R700 000. Die onwettige perlemoen en motor is geskut as deel van die ondersoek. Die twee verdagtes, onderskeidelik 27 en 54 jaar oud, is in hegtenis geneem op aanklag van die besit van perlemoen. Hulle sal na verwagting Woensdag in die Caledon- periodieke hof verskyn. Die perlemoen is aan die departement van landbou oorhandig.